DOI: 10.14457/tu.the.2016.566
title: ไมโครเอนแคปซูเลชันของเบต้าแคโรทีนโดยคอมเพล็กซ์โคเอเซอร์เวชันระหว่างเจลาตินและโพลีแซคคาไรด์

description: คอมเพล็กซ์โคเอเซอร์เวชันเป็นวิธีหนึ่งในการทำไมโครเอนแคปซูเลชันโดยใช้หลักการเกิดพันธะ electrostatic ของสารที่มีประจุตรงข้ามกันเพื่อห่อหุ้มสารที่ไวต่อการสลายตัวให้มีความ คงตัวมากขึ้น งานวิจัยนี้มีวัตถุประสงค์เพื่อศึกษาสภาวะที่เหมาะสมในการห่อหุ้มเบต้าแคโรทีนด้วย  เจลาติน (GE) ร่วมกับโพลีแซคคาไรด์ (กัมอะราบิก, GA; กัมจากกากข้าวโพด, CFG; และคาร์บอกซี-เมทิลเซลลูโลส, CMC) ด้วยเทคนิคคอมเพล็กซ์โคเอเซอร์เวชัน ในขั้นตอนแรกศึกษาสภาวะที่เหมาะสมในการเกิดโคเอเซอร์เวตระหว่าง GE และโพลีแซคคาไรด์ โดยใช้โพลีแซคคาไรด์ 3 ชนิด (GA, CFG และ CMC) แปรอัตราส่วน GE ต่อโพลีแซคคาไรด์ 3 ระดับ (2:1, 1:1 และ 1:2) และแปรพีเอช 2-7 ประเมินผลโดยการวัดค่าความขุ่น ผลการศึกษาพบว่าชนิดของโพลีแซคคาไรด์ อัตราส่วน และพีเอช  มีผลต่อค่าความขุ่น เมื่อพิจารณาอัตราส่วนของสารผสมพบว่า เมื่อปริมาณของโพลีแซคคาไรด์เพิ่มขึ้นค่าความขุ่นสูงสุดจะเกิดที่ค่าพีเอชลดลง โดย GE:GA ที่อัตราส่วน 2:1, 1:1 และ 1:2 มีค่าความขุ่นสูงสุดที่พีเอช 4.3, 3.9 และ 3.6 ตามลำดับ GE:CFG ที่อัตราส่วน 2:1, 1:1 และ 1:2 มีค่าความขุ่นสูงสุดที่พี่เอช 4.5, 4.4 และ 4.2 ตามลำดับ ส่วน GE:CMC ที่อัตราส่วน 2:1, 1:1 และ 1:2 มีค่าความขุ่นสูงสุดที่พีเอช 3.7, 3.1 และ 2.6 ตามลำดับ เมื่อนำสารผสมที่ให้ค่าความขุ่นสูงสุดดังกล่าวมาศึกษาการห่อหุ้มเบต้าแคโรทีน ประเมินผลโดยการวิเคราะห์ปริมาณเบต้าแคโรทีนที่ถูกห่อหุ้ม และปริมาณเบต้าแคโรทีนคงเหลือตัวในระหว่างการเก็บรักษา 7 วัน พบว่า GE:CMC ทุกอัตราส่วนจะมีปริมาณเบต้าแคโรทีนทั้งหมดสูงสุด รองลงมาเป็น GE:GA และ GE:CFG ตามลำดับ ในการศึกษาต่อไปจะทำการคัดเลือกอัตราส่วนของสารผสมแต่ละชนิดที่ให้ปริมาณของเบต้าแคโรทีนทั้งหมดสูงสุดมาศึกษาค่า zeta-potential และการกระจายตัวของขนาดอนุภาคของโคเอเซอร์เวตในช่วงพีเอชที่ครอบคลุมช่วงพีเอชที่ให้ค่าความขุ่นสูงสุด จากการศึกษาพบว่าค่าพีเอชที่ทำให้ค่า zeta-potential เข้าใกล้ศูนย์มีค่าใกล้เคียงกับค่าพีเอชที่เกิดความขุ่นสูงสุด และการกระจายตัวของขนาดอนุภาคที่พีเอชที่ให้ค่าความขุ่นสูงสุดมีการกระจายตัวของขนาดในช่วงแคบเมื่อเทียบกับพีเอชค่าอื่นๆ โดยสารผสม GE:CFG มีขนาดเล็กที่สุด (เฉลี่ย 8.02 µm) และมีการกระจายตัวของขนาดอนุภาคในช่วงแคบ GE:GA มีขนาดอนุภาคใหญ่ที่สุด (เฉลี่ย 69.15 µm) และมีการกระจายตัวของขนาดอนุภาคในช่วงกว้างกว่า GE:CFG ส่วน GE:CMC มีขนาดอนุภาคปานกลาง (เฉลี่ย 32.88 µm) และมีการกระจายตัวของขนาดอนุภาคกว้างกว่า GE:GA และเมื่อนำสารผสม GE:GA ที่อัตราส่วน 2:1, GE:CFG ที่อัตราส่วน 1:1 และ GE:CMC ที่อัตราส่วน 1:1 มาห่อหุ้มเบต้าแคโรทีนเปรียบเทียบกับสารห่อหุ้ม GA 6% พบว่า GA 6%, GE:GA, GE:CFG และ GE:CMC มีประสิทธิภาพในการห่อหุ้ม 65.87, 87.33, 80.57 และ 70.81 เปอร์เซ็นตามลำดับ และมี spray dry yield 70.93, 45.72, 55.59 และ 20.10% ตามลำดับ ไมโครแคปซูล GA 6%, GE:GA, GE:CFG และ GE:CMC มีขนาดอนุภาคเฉลี่ย 5.50, 5.94, 7.03 และ 2.57 µm ตามลำดับ ความสามารถในการละลายน้ำของ GA 6%, GE:GA, GE:CFG และ GE:CMC มีค่าเป็น 87.52, 54.20, 51.20 และ 79.29 เปอร์เซ็นตามลำดับ จากการศึกษาสัณฐานวิทยาของไมโครแคปซูลพบว่าไมโครแคปซูลทั้ง 4 ชนิดมีลักษณะทรงกลมที่มีรอยบุ๋ม ผิวเรียบ ไม่พบรอยแตกที่ผิว และเมื่อนำไมโครแคปซูลมาประเมินความคงตัวในการห่อหุ้มเบต้าแคโรทีนพบว่า เมื่อระยะเวลาเพิ่มมากขึ้นปริมาณเบต้าแคโรทีนคงเหลือจะลดลง การเก็บรักษาที่อุณหภูมิ 4 องศาเซลเซียสจะมีความคงตัวของไมโครแคปซูลมากกว่าที่ 37 องศาเซลเซียส และการเก็บรักษาในถุงลามิเนตฟอยด์จะมีความคงตัวของไมโครแคปซูลมากกว่าการเก็บในถุงซิปโพลีเอทิลีน